बिजली दरों व प्रस्तावित वृद्धि के विरोध में ज्ञापन
मप्र में महंगी बिजली दरों व प्रस्तावित वृद्धि के विरोध में आम आदमी पार्टी ने अपनी आवाज बुलंद करते हुए बुधवार दोपहर 12 बजे पार्टी के बड़वाह विस पर्यवेक्षक कैलाश रोकड़े के नेतृत्व में विद्युत वितरण कार्यालय में शांतिपूर्ण विरोध प्रदर्शन किया व ज्ञापन मंडल के सहायक अभियंता केके गुप्ता को सौंपा।
कैलाश रोकड़े ने कहा मप्र में महंगी बिजली का एकमात्र कारण कुप्रबंधन व भ्रष्टाचार है। ज्ञापन में विद्युत दरों में प्रस्तावित दरों में वृद्धि के विरुद्ध आपत्ति व सुझावों का उल्लेख करते हुए मप्र में बिजली की दरें बढ़ाने की बजाय कम करने की मांग की गई है। ज्ञापन में कहा गया है कि प्रदेश में बिजली की दरें अन्य राज्यों की तुलना में पहले ही अधिक है। मप्र प्राकृतिक संसाधन, खनिज, जल व भूमि की दृष्टि से एक समृद्ध राज्य है। यदि प्रदेश में बिजली क्षेत्र में व्याप्त कुप्रबंधन व भ्रष्टाचार खत्म कर दिया जाए तो बिजली की दरें आधी की जा सकती हैं। ज्ञापन में निजी विद्युत घरों से अवैधानिक बिजली खरीदी रोकने की भी मांग की गई है और विद्युत सुधार संबंधी सुझाव दिए गए हैं। डॉ. जयराम चौधरी, डॉ. महावीर मंडलोई, डॉ. जितेंद्र पटेल, आनंदराम आंजना, पवन कुंडले, कमलेश भायड़िया, सुनील बिर्ला, सतीश सिंघल सहित बड़ी संख्या में कार्यकर्ता मौजूद थे।
hin_Deva hin_Deva hin_Deva